Mitridate, re di Ponto
Mitridate, re di Ponto er en opera seria i tre akter af Wolfgang Amadeus Mozart (K87) til tekst af Vittorio Amedeo Cigna-Santi (ca. 1730-1795) baseret på Giuseppe Parinis (1729-1799) italienske oversættelse af Jean Racines skuespil Mithridate (1673).
Mozart var kun 14 år, da han skrev denne sin første opera seria, der var et bestillingsarbejde til karnevallet i Milano, hvor den blev uropført i 1770. Den seks timer lange opera fik en positiv modtagelse og blev opført 21 gange, men derefter først genoplivet i 1900-tallet i forkortet form.
Handlingen udspiller sig i Pontos i Lilleasien i slutningen af kong Mithridates 6.s regeringstid i 1. århundrede. f.v.t.